Fil-mira tat-tielet lejl t’attakki kontra l-Istat Iżlamiku, mill-koalizzjoni mmexxija mill-Amerikani kien hemm ir-raffineriji taż-żejt fis-Sirja. Attivisti qalu li fir-raids, li saru minn ajruplani militari tal-Istati Uniti, l-Għarabja Sawdija u tal-Emirati Għarab Maqgħquda, inqatlu 14-il militant tal-Istat Iżlamiku u ħames ċivili fil-Lvant tas-Sirja. Il-militar Amerikan qal li r-raffineriji kienu qed jiġġeneraw sa żewġ miljun dollaru kuljum fi dħul għall-Istat Iżlamiku. Il-President Amerikan Barack Obama ħalef li jżarma lill-Istat Iżlamiku. Fl-aħħar xhur l-Istat Iżlamiku ħataf żoni kbar taħt idejh fis-Sirja u fl-Iraq u qed jikkontrolla ħafna bjar taż-żejt. Il-bejgħ taż-żejt b’kuntrabandu qed jgħinhom jiffinanzjaw l-offiżi tagħhom fiż-żewġ pajjiżi. Minn Awwissu ‘l hawn l-Istati Uniti wettqet kwazi 200 attakk mill-ajru kontra l-militanti fl-Iraq u issa wessgħet l-operazzjoni kontra l-Istat Iżlamiku fis-Sirja wkoll minn nhar it-Tnejn.